Ńdɔ a ngánɔŋ mod yǎ ndâ bod ǹkúkúmá a yílí élad amvóé ai nyé, a bɔ̌ naa á kan sɔŋ, hála ǎ vǎ yǎ mim̀faŋ mí bod á ńnam, 14ḿból yə nâ ó dzɔ̄díbán á sí, ó bɔ təge bɛdē ńlō, ai nâ ó bāāla elad amvóé dzíé, a toŋǒ fə̄ dzɔ́. 15Ákə̄ kwī, ńdɔ̄ étɔŋ ńtómbā dzí é ngángan, é lómó bə̄lómán á ńnam Égîptɛn nə́ bə́ və́ nyé bikabilí ai abuí bod. Yə dzǎm tē lâyi fɔ́ɔ́ vū ? Yə a yi fɔ́ɔ́ dɔ é mod a ngábɔ é dzam dí ? A tsamá elad amvóé tē, a nə dzǎm dɔ ngǎ ? Makan dɔ́ sɔŋ, hə ényiŋ dzámā á yób, Ǹtondôbə énye a kɔ́bɔ, a yi wú á ńnam ńkúkúmá yǎ á ngavə́ nye édzōē á mɔ́, ńdɔ a ngábyandi oyílí wóe a tsamá fə elad amvóé dzíé, a yi wú á Babilón étēde. 17Ai mod ǹkunda bítá wōē ai abuí míńkán, míé, Farawóŋ ā yǐ kig nyé nyii ai bítá, éyɔŋ báyi bə́dē bīkónóŋ, bə́ fâ bibé, nə́ bə́ we ǹkundǎ bǒd. 18A ngábyandi oyílí ai ńtsāmán á ngātsam elad amvóé, hálā nyémēn nyé á və́ yǎ ányu díé, a mǎn fə bɔ é mam mə́sə̄ má, a sə́ kig dzǎm dɔ. 19Asú tē ńdɔ, Ǹtondôbə Zambá ā kɔ́bɔ̄ nâ: Sɔŋ hə anə́ mə və̌, óyílí wámā yā á ngābyandi, ai élad amvóé dzámā yā á ngātsam, mayi bɔ̌ naa bí ku nyé á ńlō á yób. 20Mayi nyé būdī ávɔ́d dámā á ńlō, a yi timbi étēde, mayi kə ai nyé á Babilón, eyɔ̌ŋ te mǎyī nyé və̄ éndə̄gə́lə́ ású mə́lɔ́ yǎ á ngābɔ́ ma. 21Ḿfág mim̀faŋ mí bɔ́n míé, á zāŋ miǹtómbā míé mísə, myâyi wêban ai okəŋ bítá, ébá báyi lígi bâyi tsamban ai bivúndū bísə. Eyɔ̌ŋ tē hḿ myāyi yə̌m naa ma, Ǹtondôbə mə ngákɔ́bɔ. 22Éyə Ǹtondôbə Zambá ā kɔ́bɔ̄ nâ: Mayi nɔŋ á ńlō mod abaŋ á miǹtə̌m yā ózɔ̄ndɔ́m, mayi fád ḿkpāmáŋ ńtsáb, eyɔ̌ŋ te mǎyi wá bɛ á mod ǹkǒl yā á tə́lə́ á və́ndə́m.